http://www.thaigov.go.th

 วันนี้ (7 พฤศจิกายน 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติข่าวกรองแห่งชาติ (ฉบับที่ ..) พ.ศ. ....

 2. เรื่อง ร่างพระราชบัญญัติสถาบันเทคโนโลยีจิตรลดา พ.ศ. ....

 3. เรื่อง ร่างกฎกระทรวงว่าด้วยคุณสมบัติ หลักเกณฑ์ วิธีการ และเงื่อนไขของบุคคล ที่ได้รับมอบหมายให้ปฏิบัติการแทนเจ้าพนักงานบังคับคดี พ.ศ. ....

 4. เรื่อง ร่างกฎกระทรวงกำหนดท่า ที่ หรือสนามบินในราชอาณาจักรให้เป็นด่านศุลกากร (ฉบับที่ ..) พ.ศ. .... (สนามบินบุรีรัมย์)

 5. เรื่อง ร่างกฎกระทรวงกำหนดกรณีการจัดซื้อจัดจ้างพัสดุโดยวิธีเฉพาะเจาะจง (ฉบับที่ ..) พ.ศ. ....

 6. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการ

 ยกเว้นรัษฎากร (ฉบับที่ ..) พ.ศ. .... (มาตรการภาษีเพื่อสนับสนุนการบริจาคให้แก่ สถานศึกษาที่จัดตั้งขึ้นในประเทศไทยตามสัญญาระหว่างรัฐบาลไทยกับทบวงการ ชำนัญพิเศษแห่งสหประชาชาติ)

 7. เรื่อง ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วย การยกเว้นรัษฎากร (มาตรการภาษีเพื่อกระตุ้นเศรษฐกิจในช่วงปลายปี 2560)

8. เรื่อง ร่างพระราชกฤษฎีกา จำนวน 1 ฉบับ และร่างกฎกระทรวง จำนวน 15 ฉบับ ออกตามความในพระราชบัญญัติศุลกากร พ.ศ. 2560

|  |
| --- |
| **เศรษฐกิจ- สังคม** |

 9. เรื่อง แนวทางการดำเนินโครงการบริจาคเบี้ยยังชีพผู้สูงอายุเข้ากองทุนผู้สูงอายุ

 10. เรื่อง การให้ความช่วยเหลือฟื้นฟูเกษตรกรผู้ประสบอุทกภัยหลังน้ำลด

|  |
| --- |
| **ต่างประเทศ** |

 11. เรื่อง การลงนามกรอบความร่วมมือหุ้นส่วนระหว่างไทยกับสหประชาชาติ ฉบับปี

 ค.ศ. 2017 -2021

 12. เรื่อง การเข้าเป็นภาคีความตกลงการค้าเสรีอาเซียน – ฮ่องกง และความตกลงด้าน การลงทุนระหว่างรัฐบาลของเขตบริหารพิเศษฮ่องกงแห่งสาธารณรัฐประชาชนจีน กับรัฐบาลของประเทศสมาชิกสมาคมประชาชาติแห่งเอเชียตะวันออกเฉียงใต้

 13. เรื่อง ขอความเห็นชอบร่างแถลงการณ์ร่วมเกี่ยวกับการเจรจา RCEP ในช่วงการประชุม สุดยอดอาเซียน ครั้งที่ 31

 14. เรื่อง การขอความเห็นชอบต่อเอกสารที่จะมีการลงนามหรือการรับรองในการประชุม

 สุดยอดอาเซียน ครั้งที่ 31 และการประชุมสุดยอดที่เกี่ยวข้อง

 15. เรื่อง การประชุมผู้นำกรอบความร่วมมือลุ่มน้ำโขงกับญี่ปุ่น ครั้งที่ 9

 16. เรื่อง การจัดตั้งสำนักงานเศรษฐกิจและการค้าฮ่องกงประจำประเทศไทย

 17. เรื่อง ขออนุมัติการลงนามในบันทึกความเข้าใจระหว่างกรมประมง กระทรวงเกษตรและ สหกรณ์แห่งราชอาณาจักรไทย และกรมปศุสัตว์และประมง กระทรวงกสิกรรม และป่าไม้แห่งสาธารณรัฐประชาธิปไตยประชาชนลาว ว่าด้วยความร่วมมือด้าน ประมง

 18. เรื่อง เอกสารสำคัญที่จะมีการรับรองในการประชุมผู้นำเขตเศรษฐกิจเอเปค ครั้งที่ 25 และการประชุมรัฐมนตรีเอเปค ครั้งที่ 29

|  |
| --- |
| **แต่งตั้ง** |

 19. เรื่อง การขอเลื่อนฐานะกงสุลกิตติมศักดิ์ประจำกรุงโซเฟีย สาธารณรัฐบัลแกเรีย (กระทรวงการต่างประเทศ)

 20. เรื่อง การแต่งตั้งโฆษกและรองโฆษกกระทรวงอุตสาหกรรม

 21. เรื่อง การแต่งตั้งกรรมการผู้ทรงคุณวุฒิในคณะกรรมการบริหารสถาบันรับรอง

 คุณภาพสถานพยาบาล

 22. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง

 (สำนักเลขาธิการคณะรัฐมนตรี)

 23. เรื่อง การแต่งตั้งประธานกรรมการและกรรมการผู้ทรงคุณวุฒิในคณะกรรมการการ รถไฟฟ้าขนส่งมวลชนแห่งประเทศไทย

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติข่าวกรองแห่งชาติ (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติข่าวกรองแห่งชาติ (ฉบับที่ ..) พ.ศ. ....

ตามที่สำนักข่าวกรองแห่งชาติ (สขช.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงดิจิทัลเพื่อเศรษฐกิจและสังคมและสำนักงาน ก.พ.ร. ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ** เป็นการแก้ไขเพิ่มเติมพระราชบัญญัติข่าวกรองแห่งชาติ

พ.ศ. 2528 โดยกำหนดให้มีศูนย์ประสานข่าวกรองแห่งชาติเป็นหน่วยงานภายใน เพื่อทำหน้าที่เป็นหน่วยงานกลางในการประสานกิจการการข่าวกรอง การต่อต้านข่าวกรอง และการรักษาความปลอดภัยฝ่ายพลเรือนร่วมกับหน่วยข่าวกรองอื่นภายในประเทศ กำหนดเครื่องมือหรืออุปกรณ์เกี่ยวกับกิจการการข่าวกรอง กำหนดหลักเกณฑ์ วิธีการ และเงื่อนไขในการปฏิบัติงานเกี่ยวกับกิจการการข่าวกรอง การต่อต้านข่าวกรอง การข่าวกรองทางการสื่อสาร และ การรักษาความปลอดภัยฝ่ายพลเรือน รวมทั้งการเข้าถึงข้อมูลหรือเอกสารที่เป็นประโยชน์แก่การข่าวกรองและ การต่อต้านข่าวกรอง

**2. เรื่อง ร่างพระราชบัญญัติสถาบันเทคโนโลยีจิตรลดา พ.ศ. ....**

 คณะรัฐมนตรีมีมติอนุมัติและเห็นชอบตามที่กระทรวงศึกษาธิการ (ศธ.) เสนอ ดังนี้

 1. อนุมัติหลักการร่างพระราชบัญญัติสถาบันเทคโนโลยีจิตรลดา พ.ศ. .... และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงาน ก.พ.ร. และสำนักงานปลัด สำนักนายกรัฐมนตรีไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. เห็นชอบให้ยกเว้นการปฏิบัติตามมติคณะรัฐมนตรีเมื่อวันที่ 6 ธันวาคม 2554 (เรื่อง ร่างข้อเสนอแนะเชิงนโยบายและแนวทางการจัดตั้งมหาวิทยาลัยของรัฐโดยการหลอมรวม ยุบรวมสถาบันอุดมศึกษา) ที่กำหนดให้การจัดตั้งมหาวิทยาลัยขึ้นใหม่ให้ใช้แนวทางหลอมรวม ยุบรวม สถาบันอุดมศึกษา

  **สาระสำคัญของร่างพระราชบัญญัติ**

 1. จัดตั้งสถาบันเทคโนโลยีจิตรลดา เป็นสถาบันอุดมศึกษาในกำกับของรัฐและอยู่ภายใต้การดูแลอุปถัมภ์ของมูลนิธิสยามบรมราชกุมารี เพื่อโรงเรียนจิตรลดา

 2. กำหนดให้สถาบันเป็นสถานศึกษาซึ่งมีวัตถุประสงค์เน้นการให้การศึกษาด้านทักษะวิชาชีพและเทคโนโลยีบนฐานของวิทยาศาสตร์ เพื่อให้โอกาสสำหรับบุคคลทั่วไปและผู้สำเร็จการศึกษาด้านอาชีวศึกษาในการศึกษาด้านวิชาชีพเฉพาะทางระดับอาชีวศึกษาและระดับอุดมศึกษา

 3. กำหนดให้สภาสถาบันเป็นองค์กรบริหารสูงสุดของสถาบัน การดำเนินการต่าง ๆ ของสถาบัน รวมทั้งการกำหนดทิศทาง เป้าหมายของสถาบันและวางนโยบายการดำเนินการด้านการบริหารงานบุคคล การเงิน และวิชาการ โดยนายกสภาสถาบันและกรรมการสภาสถาบันมีวาระการดำรงตำแหน่งคราวละสี่ปี และอาจจะได้รับเลือกหรือทรงพระกรุณาโปรดเกล้าฯ แต่งตั้งใหม่อีกได้

 4. กำหนดให้อธิการบดีเป็นผู้รับผิดชอบการบริหารงานของสถาบันโดยมีวาระการดำรงตำแหน่งคราวละสี่ปีและจะทรงพระกรุณาโปรดเกล้าฯ แต่งตั้งใหม่อีกได้

 5. กำหนดให้สำนักงานการตรวจเงินแผ่นดินหรือบุคคลภายนอกซึ่งสภาสถาบันแต่งตั้งโดยความเห็นชอบของสำนักงานการตรวจเงินแผ่นดิน เป็นผู้สอบบัญชีของสถาบัน และให้จัดทำรายงานผลการสอบบัญชีและการเงินเสนอต่อสภาสถาบันภายในหนึ่งร้อยห้าสิบวันนับแต่วันสิ้นปีบัญชี เพื่อให้สภาสถาบันเสนอต่อรัฐมนตรี

 6. กำหนดให้รายได้ของสถาบัน ได้แก่ เงินพระราชทานตามพระราชอัธยาศัย เงินอุดหนุนทั่วไปที่รัฐบาลจัดสรรให้เป็นรายปี เงินอุดหนุนที่มูลนิธิสยามบรมราชกุมารี เพื่อโรงเรียนจิตรลดาจัดสรรให้ เงินและทรัพย์สินที่มีผู้อุทิศให้แก่สถาบัน เงินกองทุนที่รัฐบาลหรือสถาบันจัดตั้งขึ้น และรายได้หรือผลประโยชน์จากกองทุนดังกล่าว รายได้หรือผลประโยชน์ที่ได้มาจากการใช้ที่ราชพัสดุที่สถาบันปกครอง ดูแล ใช้ หรือจัดหาประโยชน์ เป็นต้น

**3. เรื่อง ร่างกฎกระทรวงว่าด้วยคุณสมบัติ หลักเกณฑ์ วิธีการ และเงื่อนไขของบุคคลที่ได้รับมอบหมาย**

**ให้ปฏิบัติการแทนเจ้าพนักงานบังคับคดี พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงว่าด้วยคุณสมบัติ หลักเกณฑ์ วิธีการ และเงื่อนไขของบุคคลที่ได้รับมอบหมายให้ปฏิบัติการแทนเจ้าพนักงานบังคับคดี พ.ศ. .... ตามที่กระทรวงยุติธรรม (ยธ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 ยธ. เสนอว่า โดยที่พระราชบัญญัติแก้ไขเพิ่มเติมประมวลกฎหมายวิธีพิจารณาความแพ่ง (ฉบับที่ 30) พ.ศ. 2560 มีผลใช้บังคับเมื่อวันที่ 4 กันยายน 2560 ได้แก้ไขเพิ่มเติมบทบัญญัติในภาค 4 ลักษณะ 2 การบังคับคดีตามคำพิพากษาหรือคำสั่ง ทั้งลักษณะ อันมีผลเป็นการยกเลิกบทบัญญัติเกี่ยวกับอำนาจทั่วไปของเจ้าพนักงานบังคับคดีและบัญญัติขึ้นใหม่ รวมถึงบทบัญญัติที่ให้อำนาจในการออกกฎกระทรวงกำหนดคุณสมบัติ หลักเกณฑ์ วิธีการ และเงื่อนไขของบุคคลที่ได้รับมอบหมายให้ปฏิบัติการแทนเจ้าพนักงานบังคับคดี ดังนั้น จึงควรปรับปรุงกฎกระทรวงว่าด้วยคุณสมบัติ หลักเกณฑ์ วิธีการ และเงื่อนไขของบุคคลที่ได้รับมอบหมายให้ปฏิบัติการแทนเจ้าพนักงานบังคับคดี พ.ศ. 2551 เพื่อให้สอดคล้องกับพระราชบัญญัติดังกล่าว อันจะทำให้การบังคับคดีของบุคคลที่ได้รับมอบหมายให้ปฏิบัติการแทนเจ้าพนักงานบังคับคดี มีความรวดเร็ว โปร่งใส เป็นธรรม และมีประสิทธิภาพมากยิ่งขึ้น

 **สาระสำคัญของร่างกฎกระทรวง**

 ปรับปรุงกฎกระทรวงว่าด้วยคุณสมบัติ หลักเกณฑ์ วิธีการ และเงื่อนไขของบุคคลที่ได้รับมอบหมายให้ปฏิบัติการแทนเจ้าพนักงานบังคับคดี พ.ศ. 2551 ดังนี้

 1. แก้ไขบทนิยามคำว่า “เจ้าพนักงานบังคับคดีผู้มอบหมาย” เป็น “ผู้มอบหมาย” เนื่องจากเป็นการใช้คำซ้ำ และตัดความหมายที่ให้หมายความรวมถึงเจ้าพนักงานบังคับคดีที่ได้รับการแต่งตั้งให้ปฏิบัติหน้าที่แทนออก เนื่องจากเป็นนิยามของเจ้าพนักงานบังคับคดีตามประมวลกฎหมายวิธีพิจารณาความแพ่งอยู่แล้ว

 2. กำหนดคุณสมบัติของผู้รับมอบหมายให้ครอบคลุมถึงนิติบุคคล จากเดิมที่กำหนดให้เฉพาะบุคคลธรรมดา

 3. กำหนดกิจการที่จะมอบหมายให้บุคคลปฏิบัติการแทนได้ใน 3 เรื่อง

 3.1 การขายทอดตลาดทรัพย์สิน

 3.2 การจัดทำบัญชีรับจ่ายเงินให้แก่ผู้มีส่วนได้

 3.3 การประเมินราคาทรัพย์สิน

 4. กำหนดหลักเกณฑ์ วิธีการในการวางและคืนหลักประกันของผู้รับมอบหมาย

 5. กำหนดหลักเกณฑ์ในการเพิกถอนชื่อผู้รับมอบหมาย

**4. เรื่อง ร่างกฎกระทรวงกำหนดท่า ที่ หรือสนามบินในราชอาณาจักรให้เป็นด่านศุลกากร (ฉบับที่ ..) พ.ศ. .... (สนามบินบุรีรัมย์)**

 คณะรัฐมนตรีมีมติอนุมัติหลักการร่างกฎกระทรวงกำหนดท่า ที่ หรือสนามบินในราชอาณาจักรให้เป็นด่านศุลกากร (ฉบับที่ ..) พ.ศ. .... (สนามบินบุรีรัมย์) ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้ตรวจพิจารณารวมกับร่างกฎกระทรวงกำหนดท่า ที่ หรือสนามบินในราชอาณาจักรให้เป็นด่านศุลกากร และกำหนดที่ใด ๆ ให้เป็นด่านพรมแดน พ.ศ. .... เป็นฉบับเดียวกัน แล้วดำเนินการต่อไปได้

 **สาระสำคัญของร่างกฎกระทรวง**

 กำหนดเพิ่มเติมให้ สนามบินบุรีรัมย์ จังหวัดบุรีรัมย์ ตั้งอยู่เลขที่ 143 ตำบลร่อนทอง อำเภอสตึก จังหวัดบุรีรัมย์ เป็นด่านศุลกากร โดยเพิ่มเติมความในลำดับที่ 33

**5. เรื่อง ร่างกฎกระทรวงกำหนดกรณีการจัดซื้อจัดจ้างพัสดุโดยวิธีเฉพาะเจาะจง (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดกรณีการจัดซื้อจัดจ้างพัสดุโดยวิธีเฉพาะเจาะจง (ฉบับที่ ..) พ.ศ. .... ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 กำหนดให้การจัดซื้อจัดจ้างพัสดุดังต่อไปนี้ สามารถใช้วิธีเฉพาะเจาะจงได้ โดยการเชิญผู้ประกอบการที่มีอาชีพขายหรือรับจ้างนั้นโดยตรงมายื่นเสนอราคา

 1. การจ้างเอกชนซึ่งเป็นบุคคลธรรมดาเพื่อปฏิบัติงานประจำในหน่วยงานของรัฐ เช่น งานรักษาความปลอดภัย งานทำความสะอาด งานดูแลต้นไม้ สนามหญ้าและสวนหย่อม งานพาหนะ งานผลิตและพิมพ์เอกสาร งานผลิตสื่อการประชาสัมพันธ์ งานบันทึกข้อมูล ฯลฯ

 2. การจัดซื้อน้ำมันเชื้อเพลิง จำนวนไม่เกิน 10,000 ลิตร เพื่อใช้ในการปฏิบัติราชการตามภารกิจของหน่วยงานของรัฐ

 3. การจัดซื้อจัดจ้างพัสดุเพื่อช่วยเหลือผู้ประสบภัยพิบัติกรณีฉุกเฉินตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2556 หรือระเบียบอื่นที่เกี่ยวข้องของหน่วยงานของรัฐ

 4. การจัดซื้อจัดจ้างพัสดุที่เกี่ยวกับความมั่นคงของสถาบันหลักของชาติ

 5. การจัดซื้อจัดจ้างพัสดุจากหน่วยงานในสังกัดหรือหน่วยงานอื่นที่อยู่ในความควบคุม หรือนิติบุคคลอื่นที่อยู่ในเครือของหน่วยงานของรัฐ

 6. การจัดซื้อจัดจ้างพัสดุโดยเร่งด่วน ซึ่งหากใช้วิธีประกาศเชิญชวนทั่วไป หรือวิธีคัดเลือกอาจล่าช้าเสียหายแก่หน่วยงานของรัฐหรือประโยชน์สาธารณะโดยรวม

**6. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อสนับสนุนการบริจาคให้แก่สถานศึกษาที่จัดตั้งขึ้นในประเทศไทยตามสัญญาระหว่างรัฐบาลไทยกับทบวงการชำนัญพิเศษแห่งสหประชาชาติ)**

 คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อสนับสนุนการบริจาคให้แก่สถานศึกษาที่จัดตั้งขึ้นในประเทศไทยตามสัญญาระหว่างรัฐบาลไทยกับทบวงการชำนัญพิเศษแห่งสหประชาชาติ) ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และมอบหมายให้กระทรวงการคลังรับความเห็นของสำนักเลขาธิการคณะรัฐมนตรีไปพิจารณาดำเนินการต่อไปด้วย

 **สาระสำคัญของร่างพระราชกฤษฎีกา**

 1. **กำหนดให้บุคคลธรรมดาที่บริจาคเงิน**ให้แก่สถานศึกษาที่จัดตั้งขึ้นในประเทศไทยตามสัญญาระหว่างรัฐบาลไทยกับทบวงการชำนัญพิเศษแห่งสหประชาชาติ สามารถ**นำมาหักเป็นค่าลดหย่อนได้เป็นจำนวนสองเท่าของจำนวนเงินที่บริจาค** แต่เมื่อรวมกับการจ่ายเป็นค่าใช้จ่ายเพื่อสนับสนุนการศึกษาสำหรับโครงการที่กระทรวงศึกษาธิการให้ความเห็นชอบแล้วต้องไม่เกินร้อยละสิบของเงินได้พึงประเมินหลังจากหักค่าใช้จ่ายและค่าลดหย่อนอื่น ๆ แล้ว

 2. **กำหนดให้บริษัทหรือห้างหุ้นส่วนนิติบุคคลที่บริจาคเงินหรือทรัพย์สิน**ให้แก่สถานศึกษาที่จัดตั้งขึ้นในประเทศไทยตามสัญญาระหว่างรัฐบาลไทยกับทบวงการชำนัญพิเศษแห่งสหประชาชาติ**สามารถนำมาหักเป็นรายจ่ายได้เป็นจำนวนสองเท่าของรายจ่ายที่บริจาค** แต่เมื่อรวมกับรายจ่ายที่จ่ายไปเป็นค่าใช้จ่ายเพื่อสนับสนุนการศึกษาสำหรับโครงการที่กระทรวงศึกษาธิการให้ความเห็นชอบ และรายจ่ายที่จ่ายไป เป็นค่าใช้จ่ายในการจัดสร้างและการบำรุงรักษาสนามเด็กเล่น สวนสาธารณะ หรือสนามกีฬาของเอกชนที่เปิดให้ประชาชนใช้เป็นการทั่วไป โดยไม่เก็บค่าบริการใด ๆ หรือสนามเด็กเล่น สวนสาธารณะหรือสนามกีฬาของทางราชการแล้ว ต้องไม่เกินร้อยละสิบของกำไรสุทธิก่อนหักรายจ่ายเพื่อการกุศลสาธารณะ หรือเพื่อการสาธารณประโยชน์ และรายจ่ายเพื่อการศึกษา หรือเพื่อการกีฬา

 3. **กำหนดให้ยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ให้แก่บุคคลธรรมดาหรือบริษัทหรือห้างหุ้นส่วนนิติบุคคล** สำหรับเงินได้ที่ได้รับจากการโอนทรัพย์สินหรือการขายสินค้า หรือสำหรับการกระทำตราสารอันเนื่องมาจากการบริจาคให้แก่สถานศึกษาข้างต้นโดยผู้โอนจะต้องไม่นำต้นทุนของทรัพย์สินหรือสินค้าซึ่งได้รับยกเว้นภาษีดังกล่าวมาหักเป็นค่าใช้จ่ายในการคำนวณภาษีเงินได้บุคคลธรรมดาหรือภาษีเงินได้นิติบุคคล

 4. **กำหนดให้การบริจาคที่กระทำตั้งแต่วันที่พระราชกฤษฎีกานี้ใช้บังคับถึงวันที่ 31 ธันวาคม พ.ศ. 2561** ได้รับสิทธิประโยชน์ทางภาษีตามมาตรการในครั้งนี้

**7. เรื่อง ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร (มาตรการภาษีเพื่อกระตุ้นเศรษฐกิจในช่วงปลายปี 2560)**

 คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร (มาตรการภาษีเพื่อกระตุ้นเศรษฐกิจในช่วงปลายปี 2560) ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

 กค. เสนอว่า

 1. เดิมในช่วงปลายปี 2559 ได้มีกฎกระทรวง ฉบับที่ 323 (พ.ศ. 2559) ออกตามความในประมวลรัษฎากร ว่าด้วยการยกเว้นรัษฎากร โดยมีสาระสำคัญเป็นการกำหนดให้ผู้เสียภาษีเงินได้บุคคลธรรมดาสามารถนำค่าใช้จ่ายเท่าที่ได้จ่ายเป็นค่าซื้อสินค้า หรือค่าบริการให้แก่ผู้ประกอบการจดทะเบียนภาษีมูลค่าเพิ่ม ในระหว่างวันที่ 14 ธันวาคม 2559 ถึงวันที่ 31 ธันวาคม 2559 มาหักลดหย่อนได้ตามจำนวนที่จ่ายจริงแต่ไม่เกิน 15,000 บาท

 2. กค. พิจารณาแล้วเห็นว่า เพื่อให้การบริโภคภาคเอกชนที่ขยายตัวในเกณฑ์ดีอยู่แล้วมีการขยายตัวดีขึ้นอย่างต่อเนื่องและสอดคล้องกับการปรับตัวดีขึ้นของรายได้ครัวเรือน อันจะส่งผลดีต่อระบบเศรษฐกิจในภาพรวม **สมควรให้มีการกระตุ้นเศรษฐกิจในช่วงปลายปี 2560 โดยการให้สิทธิยกเว้นภาษีเงินได้บุคคลธรรมดาสำหรับการซื้อสินค้า หรือรับบริการจากผู้ประกอบการที่อยู่ในระบบภาษีมูลค่าเพิ่ม ให้แก่ผู้มีเงินได้ที่ซื้อสินค้าหรือรับบริการในระหว่างวันที่ 11 พฤศจิกายน 2560 ถึงวันที่ 3 ธันวาคม 2560** เพื่อเป็นการกระตุ้นอุปสงค์ในการซื้อสินค้าและรับบริการในช่วงปลายปี 2560 ซึ่งเป็นมาตรการในทำนองเดียวกับนโยบายกระตุ้นเศรษฐกิจในช่วงปลายปี 2559 ตามข้อ 1.

 3. การซื้อสินค้าหรือรับบริการที่ได้รับยกเว้นภาษีเงินได้บุคคลธรรมดาต้องเป็นการซื้อสินค้าเพื่อใช้ในประเทศหรือบริการเพื่อใช้ในประเทศเท่านั้น และต้องเสียภาษีมูลค่าเพิ่มในอัตราร้อยละ 7 แต่สินค้านั้นไม่รวมถึงการซื้อสุรา เบียร์ ไวน์ ยาสูบ รถยนต์ รถจักรยานยนต์ เรือ น้ำมัน ก๊าซสำหรับเติมยานพาหนะ และการบริการนั้นไม่รวมถึงการจ่ายค่าบริการให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ การจ่ายค่าที่พักในโรงแรมให้แก่ผู้ประกอบธุรกิจโรงแรมตามกฎหมายว่าด้วยโรงแรม

 **สาระสำคัญของร่างกฎกระทรวง**

 กำหนดให้มีการยกเว้นภาษีเงินได้บุคคลธรรมดาให้กับผู้มีเงินได้ที่เป็นบุคคลธรรมดา สำหรับเงินได้เท่าที่ได้จ่ายเป็นค่าซื้อสินค้าหรือค่าบริการให้แก่ผู้ประกอบการจดทะเบียนภาษีมูลค่าเพิ่ม ใน**ระหว่างวันที่ 11 พฤศจิกายน 2560 ถึงวันที่ 3 ธันวาคม 2560 ตามจำนวนที่จ่ายจริง แต่ไม่เกิน 15,000 บาท ภายใต้หลักการ ดังนี้**

 1. ผู้มีเงินได้ต้องซื้อสินค้าหรือรับบริการและชำระราคาค่าสินค้าหรือค่าบริการในช่วงเวลาดังกล่าว และต้องมีหลักฐานการซื้อสินค้าหรือรับบริการเป็นใบกำกับภาษีแบบเต็มรูปตามมาตรา 86/4 แห่งประมวลรัษฎากร

 2. การซื้อสินค้าหรือรับบริการที่ได้รับยกเว้นภาษีเงินได้บุคคลธรรมดา ต้องเป็นการซื้อสินค้าเพื่อใช้ในประเทศหรือบริการเพื่อใช้ในประเทศเท่านั้น และต้องเสียภาษีมูลค่าเพิ่มในอัตราร้อยละ 7 **แต่สินค้านั้นไม่รวมถึงการซื้อสุรา เบียร์ ไวน์ ยาสูบ** **รถยนต์ รถจักรยานยนต์ เรือ น้ำมัน ก๊าซสำหรับเติมยานพาหนะ และการบริการนั้นไม่รวมถึงการจ่ายค่าบริการให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ การจ่ายค่าที่พักในโรงแรมให้แก่ผู้ประกอบธุรกิจโรงแรมตามกฎหมายว่าด้วยโรงแรม** ทั้งนี้ ตามหลักเกณฑ์ วิธีการ และเงื่อนไขที่อธิบดีประกาศกำหนด

**8**. **เรื่องร่างพระราชกฤษฎีกา จำนวน 1 ฉบับ และร่างกฎกระทรวง จำนวน 15 ฉบับ ออกตามความในพระราชบัญญัติศุลกากร พ.ศ. 2560**

คณะรัฐมนตรีมีมติอนุมัติหลักการร่างพระราชกฤษฎีกาและร่างกฎกระทรวง รวม 16 ฉบับ ออกตามความในพระราชบัญญัติศุลกากร พ.ศ. 2560 ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้ ดังนี้

                   1. ร่างพระราชกฤษฎีกากำหนดเขตบางท้องที่ในจังหวัดสระแก้ว จังหวัดประจวบคีรีขันธ์ จังหวัดเชียงราย จังหวัดตาก จังหวัดเชียงใหม่ จังหวัดแม่ฮ่องสอน จังหวัดตรัง จังหวัดนราธิวาส จังหวัดสตูล จังหวัดยะลา และจังหวัดสงขลา เป็นเขตควบคุมศุลกากร พ.ศ. ....

2. ร่างกฎกระทรวงกำหนดหลักเกณฑ์ วิธีการ และเงื่อนไขในการใช้ราคาและกำหนดราคาศุลกากร พ.ศ. ....

3. ร่างกฎกระทรวงกำหนดหลักเกณฑ์การลดเงินเพิ่ม พ.ศ. ....

4. ร่างกฎกระทรวงกำหนดท่า ที่ หรือสนามบิน ในราชอาณาจักรให้เป็นด่านศุลกากร และกำหนดที่ใด ๆ ให้เป็นด่านพรมแดน พ.ศ. ....

5. ร่างกฎกระทรวงกำหนดค่าธรรมเนียม หรือยกเว้นค่าธรรมเนียม พ.ศ. ....

6. ร่างกฎกระทรวงกำหนดหลักเกณฑ์ วิธีการ และเงื่อนไขในการยื่นใบขนสินค้าและการเสียอากรสำหรับก๊าซธรรมชาติและพลังงานไฟฟ้าที่นำเข้ามาในหรือส่งออกไปนอกราชอาณาจักร พ.ศ. ....

7. ร่างกฎกระทรวงกำหนดชนิดหรือประเภทของสินค้าอันตราย การเก็บและการขนถ่ายสินค้าอันตรายที่อยู่ในเขตศุลกากรและที่นำออกไปจากเขตศุลกากร รวมทั้งวิธีการจัดเก็บอากรสำหรับสินค้าอันตรายดังกล่าว พ.ศ. ....

8. ร่างกฎกระทรวงกำหนดค่าใช้จ่ายการเก็บรักษาของในที่เก็บรักษาหรือในคลังสินค้าของศุลกากร พ.ศ. ....

9. ร่างกฎกระทรวงกำหนดหลักเกณฑ์ วิธีการ และเงื่อนไข การขออนุญาต การอนุญาต และการแจ้งเลิกการดำเนินการเกี่ยวกับคลังสินค้าทัณฑ์บน โรงพักสินค้า ที่มั่นคง และท่าเรือรับอนุญาต พ.ศ. ....

10. ร่างกฎกระทรวงกำหนดหลักเกณฑ์ วิธีการ และเงื่อนไข การขออนุญาตและการอนุญาตจัดตั้งเขตปลอดอากร พ.ศ. ....

11. ร่างกฎกระทรวงว่าด้วยคุณสมบัติและลักษณะต้องห้ามของผู้ยื่นคำขอรับใบอนุญาตจัดตั้งเขตปลอดอากร พ.ศ. ....

12. ร่างกฎกระทรวงกำหนดหลักเกณฑ์ วิธีการ และเงื่อนไข การแจ้งเลิกการดำเนินการเขตปลอดอากร พ.ศ. ....

13. ร่างกฎกระทรวงกำหนดหลักเกณฑ์ วิธีการ และเงื่อนไข การขออนุญาตและการอนุญาตประกอบกิจการในเขตปลอดอากร พ.ศ. ....

14. ร่างกฎกระทรวงว่าด้วยคุณสมบัติและลักษณะต้องห้ามของผู้ยื่นคำขอรับใบอนุญาตประกอบกิจการในเขตปลอดอากร พ.ศ. ....

15. ร่างกฎกระทรวงกำหนดหลักเกณฑ์ วิธีการ และเงื่อนไขในการยกเว้นอากรสำหรับของที่นำเข้ามาในราชอาณาจักรเพื่อนำเข้าไปในเขตปลอดอากร และของที่ปล่อยออกไปจากเขตปลอดอากรเพื่อส่งออกไปนอกราชอาณาจักร พ.ศ. ....

16. ร่างกฎกระทรวงกำหนดพื้นที่ที่ได้รับยกเว้นไม่อยู่ภายใต้บังคับของกฎหมายในส่วนที่เกี่ยวกับ การควบคุมการนำเข้ามาในราชอาณาจักร การส่งออกไปนอกราชอาณาจักรการครอบครองหรือการใช้ประโยชน์ ซึ่งของในเขตปลอดอากร พ.ศ. ....

ทั้งนี้ ร่างพระราชกฤษฎีกาและร่างกฎกระทรวง จำนวน 16 ฉบับ เป็นการออกกฎหมายตามพระราชบัญญัติศุลกากร พ.ศ. 2560 เพื่อให้พระราชบัญญัติศุลกากรดังกล่าวมีผลใช้บังคับโดยสมบูรณ์และสามารถปฏิบัติให้เกิดผลได้อย่างมีประสิทธิภาพ โดยร่างพระราชกฤษฎีกาและร่างกฎกระทรวง รวม 16 ฉบับ มีสาระสำคัญเกี่ยวกับการกำหนดเขตควบคุมศุลกากร ราคาศุลกากร ด่านศุลกากร ค่าธรรมเนียมหรือยกเว้นค่าธรรมเนียม การยื่นใบขนสินค้าและการเสียอากร การยกเว้นอากร การเก็บและการขนถ่ายสินค้าอันตราย การจัดตั้งและการแจ้งเลิกเขตปลอดอากร คุณสมบัติและลักษณะต้องห้ามของผู้ยื่นคำขอต่าง ๆ เป็นต้น

|  |
| --- |
| **เศรษฐกิจ- สังคม** |

**9. เรื่อง แนวทางการดำเนินโครงการบริจาคเบี้ยยังชีพผู้สูงอายุเข้ากองทุนผู้สูงอายุ**

 คณะรัฐมนตรีมีมติรับทราบและเห็นชอบ ดังนี้

 1. รับทราบแนวทางการดำเนินโครงการบริจาคเบี้ยยังชีพผู้สูงอายุเข้ากองทุนผู้สูงอายุ

ตามที่กระทรวงการคลัง (กค.) เสนอ

 2. เห็นชอบเปลี่ยนชื่อโครงการสละสิทธิการรับเบี้ยยังชีพผู้สูงอายุโดยสมัครใจ **เป็น** “โครงการบริจาคเบี้ยยังชีพผู้สูงอายุเข้ากองทุนผู้สูงอายุ” และมอบหมายให้กระทรวงการพัฒนาสังคมและความมั่นคงของมนุษย์เป็นผู้จ้างกรมธนารักษ์จัดทำเหรียญเชิดชูเกียรติ และจัดส่งให้แก่ผู้บริจาคเบี้ยยังชีพผู้สูงอายุตามโครงการบริจาคเบี้ยยังชีพผู้สูงอายุเข้ากองทุนผู้สูงอายุ

 **สาระสำคัญของเรื่อง**

 กระทรวงการคลัง รายงานว่า

 **การรับแจ้งบริจาคเบี้ยยังชีพ และการส่งเงินบริจาคเข้ากองทุนผู้สูงอายุ** มีดังนี้

 1. ผู้สูงอายุที่ต้องการบริจาคเบี้ยยังชีพสามารถแสดงความจำนงได้ที่หน่วยรับแจ้งการบริจาค ได้แก่ สำนักงานเขต กทม. อบต. เทศบาล และพัทยาที่ตนได้ลงทะเบียนรับเบี้ยยังชีพผู้สูงอายุไว้ โดยนำบัตรประจำตัวประชาชน พร้อมกรอกแบบฟอร์มที่กระทรวงมหาดไทยกำหนด ทั้งนี้ ผู้บริจาคสามารถยกเลิกการบริจาคได้

 2. หน่วยรับแจ้งการบริจาคจัดส่งเงินบริจาคและข้อมูลของผู้บริจาคให้แก่กองทุนผู้สูงอายุตามขั้นตอนที่กำหนด โดยการโอนเงินเข้าบัญชีธนาคาร ซึ่งกองทุนผู้สูงอายุและพัฒนาสังคมและความมั่นคงของมนุษย์จังหวัด (พมจ.) จะจัดส่งใบเสร็จให้แก่ผู้บริจาคต่อไป

 ทั้งนี้ เหรียญเชิดชูเกียรติเป็นเหรียญพระคลัง ชนิดทองแดงชุบทอง ความสูงประมาณ

3.5 เซนติเมตร สลักข้อความ **“ร่ำรวย สุขภาพดี อายุยืน”**และข้อความ **“เหรียญเชิดชูเกียรติ สำหรับผู้บริจาค** เบี้ยยังชีพผู้สูงอายุ”

**10. เรื่อง การให้ความช่วยเหลือฟื้นฟูเกษตรกรผู้ประสบอุทกภัยหลังน้ำลด**

 คณะรัฐมนตรีมีมติเห็นชอบแนวทางการให้ความช่วยเหลือฟื้นฟูเกษตรกรผู้ประสบอุทกภัยหลังน้ำลด ตามกลุ่มเป้าหมาย 3 กลุ่ม กรอบวงเงินงบประมาณ 4,715.19 ล้านบาท เพื่อให้ความช่วยเหลือฟื้นฟูเกษตรกรผู้ประสบอุทกภัยหลังน้ำลด และอนุมัติงบประมาณรายจ่ายประจำปีงบประมาณ พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น กรอบวงเงินรวม 4,703.78 ล้านบาท ตามที่กระทรวงเกษตรและสหกรณ์ (กษ.) เสนอดังนี้

 1. เห็นชอบการช่วยเหลือเกษตรกรที่ได้รับผลกระทบจากอุทกภัยครัวเรือนละ 3,000 บาท เนื่องจากพายุตาลัสและเซินกา กรณีจังหวัดประกาศเขตการให้ความช่วยเหลือผู้ประสบภัยพิบัติกรณีฉุกเฉิน (อุทกภัยหรือ.... , น้ำไหลหลาก หรือ น้ำเอ่อล้นตลิ่ง) ช่วงภัยตั้งแต่วันที่ 5 กรกฎาคม ถึง 15 สิงหาคม 2560 โดยไม่ได้ระบุว่าเกิดจากพายุตาลัสและเซินกาให้สามารถดำเนินการให้ความช่วยเหลือตามมติคณะรัฐมนตรีเมื่อวันที่ 8 สิงหาคม 2560 ได้เช่นเดียวกันกับจังหวัดที่ประกาศเขตฯ ที่ระบุชื่อพายุตาลัสและเซินกา กรอบวงเงิน 3,592.66 ล้านบาท

 2. เห็นชอบการช่วยเหลือเกษตรกรที่ได้รับผลกระทบจากอุทกภัยครัวเรือนละ 3,000 บาท เนื่องจากพายุทกซูรี หย่อมความกดอากาศต่ำ และร่องมรสุม (พื้นที่ได้รับผลกระทบขยายจากช่วงพายุตาลัสและเซินกา) ช่วงภัยตั้งแต่วันที่ 16 สิงหาคม ถึง 31 ตุลาคม 2560 ที่มีคุณสมบัติตามที่กำหนด ทั้งนี้ อัตราการช่วยเหลือ ขั้นตอนการดำเนินการให้ความช่วยเหลือ รวมทั้งการขออนุมัติงบประมาณให้เป็นไปตามมติคณะรัฐมนตรีเมื่อวันที่ 8 สิงหาคม 2560 กรอบวงเงิน 750 ล้านบาท

 3. เห็นชอบการช่วยเหลือเกษตรกรในพื้นที่โครงการปรับเปลี่ยนระบบผลิตข้าวในพื้นที่ลุ่มต่ำ 13 ทุ่ง กรอบวงเงิน 127.61 ล้านบาท

 4. เห็นชอบการชดเชยดอกเบี้ยร้อยละ 3 ต่อปี 6 เดือน จำนวนสหกรณ์/กลุ่มเกษตร 622 แห่ง จำนวนสมาชิก 138,317 ราย มูลหนี้ต้นเงินกู้ 15,568 ล้านบาท ดอกเบี้ยที่ขอชดเชย จำนวน 233.51 ล้านบาท

|  |
| --- |
| **ต่างประเทศ** |

**11. เรื่อง การลงนามกรอบความร่วมมือหุ้นส่วนระหว่างไทยกับสหประชาชาติ ฉบับปี ค.ศ. 2017 -2021**

คณะรัฐมนตรีมีมติรับทราบการลงนามกรอบความร่วมมือหุ้นส่วนระหว่างไทยกับสหประชาชาติ (United Nations Partnership Framework : UNPAF) ฉบับปี ค.ศ. 2017 - 2021 รวมถึงการปรับเปลี่ยนร่างกรอบความร่วมมือดังกล่าว ตามที่กระทรวงการต่างประเทศ (กต.) เสนอ และมอบหมายหน่วยงานที่มีภารกิจเกี่ยวข้องติดตามและร่วมกับทีมงานสหประชาชาติประจำประเทศไทย (United Nations Country Team : UNCT) ขับเคลื่อนการดำเนินการภายใต้กรอบ UNPAF ต่อไป

 **สาระสำคัญของเรื่อง**

 กต. รายงานว่า

 1. กต. ได้จัดพิธีลงนามกรอบ UNPAF ฉบับปี ค.ศ. 2017-2021 เมื่อวันที่ 27 กรกฎาคม 2560 โดยปลัดกระทรวงการต่างประเทศเป็นผู้ลงนามฝ่ายไทยและนาง Deirdre Boyd ผู้ประสานงานสหประชาชาติประจำประเทศไทย พร้อมผู้แทนหน่วยงานภายใต้ UNCT เป็นผู้ลงนามฝ่ายสหประชาชาติ

 2. กต. ได้ปรับเปลี่ยนถ้อยคำของร่างกรอบ UNPAF ในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ ตามความเห็นของหน่วยงานที่เกี่ยวข้อง เพื่อให้ครอบคลุมพัฒนาการที่เป็นปัจจุบันและรัฐบาลให้ความสำคัญ ดังนี้

 2.1 การปรับถ้อยคำตามความเห็นของ พณ.

 2.1.1 ปรับเพิ่มเรื่องความร่วมมือในการส่งเสริมวิสาหกิจเพื่อสังคมในยุทธศาสตร์ผลลัพธ์ที่ 3 เพื่อแสดงให้เห็นถึงการนำแนวปฏิบัติด้านการดำเนินธุรกิจและการลงทุนที่ครอบคลุมทุกภาคส่วนและยั่งยืนมาใช้ด้วย

 2.1.2 ปรับเพิ่มประเด็นเรื่องการขยายการแลกเปลี่ยนด้านนวัตกรรมในยุทธศาสตร์ผลลัพธ์ที่ 4 เพื่อให้สอดรับกับนโยบาย Thailand 4.0 ที่มุ่งเน้นเศรษฐกิจที่ขับเคลื่อนด้วยนวัตกรรม

 2.2 การปรับถ้อยคำตามความเห็นของกระทรวงทรัพยากรธรรมชาติและสิ่งแวดล้อม

 2.2.1 ปรับเพิ่มข้อความในหน้า 11 ภายใต้ข้อ III.SITUATION ANALYSIS หัวข้อย่อย Environment, Natural Resources, Climate Change and Disaster Resilience วรรค 3 ซึ่งระบุรายละเอียดการดำเนินงานของไทยภายใต้ความตกลงปารีส เพื่อความถูกต้องของข้อมูลตามเอกสาร Nationally Determined Contribution

 2.2.2 แก้ไขข้อความในภาษาอังกฤษและเพิ่มเติมคำให้ชัดเจนในฉบับแปลภาษาไทยใน indicators ข้อ 6 ภายใต้ Annex I: Results Matrix

 2.2.3 ข้อให้ใช้ข้อมูลแผนแม่บทรองรับการเปลี่ยนแปลงสภาพภูมิอากาศ

พ.ศ. 2558 - 2593 NAMAs Roadmap และ NDC Roadmap ในคอลัมน์ Baseline & Target (2021)

 2.2.4 เพิ่มชื่อหน่วยงานที่เป็นผู้รับผิดชอบหลักของ SDG 7 คือ กระทรวงพลังงาน และกระทรวงมหาดไทย ภายใต้ Means of Verification และ Role of Partners ที่จะต้องเป็น

ผู้ประเมินการดำเนินงานและรวบรวมข้อมูล

 2.2.5 เพิ่มเติมรายละเอียดภายใต้หัวข้อ Risk and Assumption เกี่ยวกับการขาดกลไกที่มีประสิทธิภาพ เช่น เครื่องมือทางกฎหมายและทางเศรษฐศาสตร์ในการขับเคลื่อนการดำเนินงานอย่างบูรณาการในภาคส่วนที่เกี่ยวข้อง

 2.2.6 กำหนดเป้าหมายการลดก๊าซเรือนกระจกให้สอดคล้องกับการแสดงเจตจำนงในการลดก๊าซของประเทศไทย รวมทั้งสอดคล้องกับเป้าหมายระยะกลางด้านการลดก๊าซเรือนกระจกภายใต้แผนแม่บทรองรับการเปลี่ยนแปลงสภาพภูมิอากาศ พ.ศ. 2558 - 2593

**12. เรื่อง การเข้าเป็นภาคีความตกลงการค้าเสรีอาเซียน – ฮ่องกง และความตกลงด้านการลงทุนระหว่างรัฐบาลของเขตบริหารพิเศษฮ่องกงแห่งสาธารณรัฐประชาชนจีนกับรัฐบาลของประเทศสมาชิกสมาคมประชาชาติ แห่งเอเชียตะวันออกเฉียงใต้**

 คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

1. เห็นชอบร่างความตกลงการค้าเสรีอาเซียน – ฮ่องกง (AHKFTA) และร่างความตกลงด้านการ

ลงทุนระหว่างรัฐบาลของเขตบริหารพิเศษฮ่องกงแห่งสาธารณรัฐประชาชนจีนกับรัฐบาลของประเทศสมาชิกสมาคมประชาชาติแห่งเอเชียตะวันออกเฉียงใต้ (AHKIA)

1. อนุมัติให้รัฐมนตรีว่าการกระทรวงพาณิชย์หรือผู้แทนที่ได้รับมอบหมายจากรัฐมนตรีว่าการ

กระทรวงพาณิชย์ ลงนามในร่างความตกลงฯ ทั้งสองฉบับ ทั้งนี้ หากมีการแก้ไขถ้อยคำที่มิใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ ให้ พณ. ดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าว ตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) และเมื่อลงนามแล้วให้ส่งคณะกรรมการประสานงานสภานิติบัญญัติแห่งชาติพิจารณาแล้วเสนอสภานิติบัญญัติแห่งชาติพิจารณาให้ความเห็นชอบร่างความตกลงฯ ทั้งสองฉบับก่อนแสดงเจตนาให้ความตกลง มีผลผูกพันต่อไป

1. มอบหมายให้กระทรวงการต่างประเทศออกหนังสือมอบอำนาจเต็ม (Full Power) ให้

รัฐมนตรีว่าการกระทรวงพาณิชย์หรือผู้แทนที่ได้รับมอบหมายจากรัฐมนตรีว่าการกระทรวงพาณิชย์ลงนามในร่างความตกลงการค้าเสรีอาเซียน – ฮ่องกง (AHKFTA) และร่างความตกลงด้านการลงทุนระหว่างรัฐบาลของเขตบริหารพิเศษฮ่องกงแห่งสาธารณรัฐประชาชนจีนกับรัฐบาลของประเทศสมาชิกสมาคมประชาชาติแห่งเอเชียตะวันออกเฉียงใต้ (AHKIA)

1. มอบหมายกรมศุลกากรและกรมการค้าต่างประเทศดำเนินการในส่วนที่เกี่ยวข้องเพื่อให้ความ

ตกลงการค้าเสรีอาเซียน – ฮ่องกง (AHKFTA) มีผลใช้บังคับภายในวันที่ 1 มกราคม 2562 ตามที่ระบุไว้ในร่างความตกลงการค้าเสรีอาเซียน-ฮ่องกง (AHKFTA) เมื่อสภานิติบัญญัติแห่งชาติมีมติเห็นชอบต่อความตกลงการค้าเสรีอาเซียน-ฮ่องกง (AHKFTA) แล้ว

1. มอบหมายให้กระทรวงการต่างประเทศดำเนินการมอบสัตยาบันสารของความตกลงการค้าเสรี

อาเซียน-ฮ่องกง (AHKFTA) และความตกลงด้านการลงทุนระหว่างรัฐบาลของเขตบริหารพิเศษฮ่องกงแห่งสาธารณรัฐประชาชนจีนกับรัฐบาลของประเทศสมาชิกสมาคมประชาชาติแห่งเอเชียตะวันออกเฉียงใต้ (AHKIA) ให้แก่เลขาธิการอาเซียนเพื่อรับทราบการให้สัตยาบันความตกลงทั้งสองฉบับ เมื่อสภานิติบัญญัติแห่งชาติมีมติเห็นชอบต่อความตกลงทั้งสองฉบับดังกล่าวแล้ว

**สาระสำคัญของเรื่อง**

พณ. รายงานว่า อาเซียนและฮ่องกงได้กำหนดให้มีการลงนามในร่างความตกลง AHKFTA และ

ร่างความตกลง AHKIA ระหว่างการประชุมสุดยอดอาเซียน ครั้งที่ 31 (ASEAN Summit) ในวันที่ 12 พฤศจิกายน 2560 ณ กรุงมะนิลา ประเทศฟิลิปปินส์ และกำหนดให้ความตกลงทั้งสองฉบับมีผลใช้บังคับวันที่ 1 มกราคม 2562 โดยสรุปได้ดังนี้

1. ร่างความตกลง AHKFTA มีจำนวนบท 14 บท ครอบคลุมการเปิดตลาดการค้าสินค้า

การค้าบริการ และความร่วมมือทางเศรษฐกิจและวิชาการ

1. **ร่างความตกลง AHKIA** มีจำนวนบท 29 บท ครอบคลุม**การคุ้มครองการลงทุนและการ**

**ส่งเสริมและการอำนวยความสะดวกการลงทุน** แบ่งออกเป็น 2 เรื่องหลัก คือ (1) การคุ้มครองการลงทุนให้แก่นักลงทุนของภาคีหลังจากที่ได้เข้ามาจัดตั้งธุรกิจแล้วในอีกภาคีหนึ่ง รวมถึงการปฏิบัติต่อการลงทุนด้วยความเป็นธรรมและเท่าเทียมกันและการให้ความคุ้มครองและความมั่นคงอย่างครบถ้วน และการคุ้มครองเรื่องการเวนคืนและการชดเชยและการโอนเงินที่เกี่ยวข้องกับการลงทุนเข้าและออกจากประเทศที่เป็นผู้รับการลงทุน เป็นต้น และ (2) การส่งเสริมและการอำนวยความสะดวกการลงทุน อาทิ การสร้างบรรยากาศที่เอื้ออำนวยต่อการลงทุน การทำให้กระบวนการสำหรับการยื่นขอและการอนุมัติการลงทุนง่ายขึ้น การส่งเสริมการเผยแพร่ข้อมูลด้านการลงทุน และการจัดตั้งศูนย์การลงทุนแบบเบ็ดเสร็จ ณ จุดเดียวในแต่ละภาคี เป็นต้น

**13. เรื่อง ขอความเห็นชอบร่างแถลงการณ์ร่วมเกี่ยวกับการเจรจา RCEP ในช่วงการประชุมสุดยอดอาเซียน**

**ครั้งที่ 31**

 คณะรัฐมนตรีมีมติเห็นชอบตามที่กระทรวงพาณิชย์ (พณ.) เสนอ ดังนี้

1. เห็นชอบร่างแถลงการณ์ร่วมเกี่ยวกับการเจรจา (Regional Comprehensive Economic

Partnership : RCEP) ในช่วงการประชุมสุดยอดอาเซียน ครั้งที่ 31 และหากมีความจำเป็นต้องแก้ไขร่างเอกสาร ในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทย ให้ พณ. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

1. เห็นชอบที่ไทยจะร่วมในการแถลงการณ์ร่วมเกี่ยวกับการเจรจา RCEP ในการประชุมสุดยอด

อาเซียน ครั้งที่ 31 โดยให้นายกรัฐมนตรีหรือผู้แทนที่ได้รับมอบหมายเป็นผู้ร่วมในการแถลงการณ์ดังกล่าว

 (จะมีการแถลงการณ์ร่วมฯ ในช่วงการประชุมสุดยอดอาเซียน ครั้งที่ 31 ระหว่างวันที่ 10-14 พฤศจิกายน 2560 ณ กรุงมะนิลา สาธารณรัฐฟิลิปปินส์)

 **สาระสำคัญของแถลงการณ์ร่วมฯ มีดังนี้**

 **1. ผู้นำจะรับทราบถึงศักยภาพของภูมิภาค RCEP ในการเป็นตัวขับเคลื่อนสำคัญของการ**

**เจริญเติบโตและการพัฒนาทางเศรษฐกิจอย่างเป็นธรรม** และเน้นย้ำที่จะสรุปผลการเจรจาเพื่อให้ RCEP เป็นความตกลงที่ทันสมัย ครอบคลุม คุณภาพสูง และเป็นหุ้นส่วนทางเศรษฐกิจที่ได้รับผลประโยชน์ร่วมกัน มีการปฏิบัติ ที่พิเศษและแตกต่าง มีการพัฒนาความร่วมมือทางเศรษฐกิจและวิชาการ

 **2. ที่ประชุมจะมีการประกาศผลลัพธ์จากการเจรจาที่ผ่านมา** ครอบคลุม 3 ประเด็นหลัก

ได้แก่ 1) การเปิดตลาดการค้าสินค้า การค้าบริการและการลงทุน 2) กฎเกณฑ์ และ 3) ความร่วมมือ

 **3. ที่ประชุมจะมีการเจรจาในเรื่องต่าง ๆ 18 ประเด็น** ตามโครงร่างความตกลง RCEP ดังนี้

1) การค้าสินค้า 2) กฎถิ่นกำเนิดสินค้า 3) พิธีการศุลกากรและการอำนวยความสะดวกทางการค้า 4) มาตรการสุขอนามัยและสุขอนามันพืช 5) มาตรการ กฎระเบียบทางเทคนิค และกระบวนการตรวจสอบและรับรอง 6) มาตรการเยียวยาทางการค้า 7) การค้าบริการ 8) การบริการการเงิน 9) การบริการโทรคมนาคม 10) การเคลื่อนย้ายบุคคลธรรมดา 11) การลงทุน 12) การแข่งขัน 13) ทรัพย์สินทางปัญญา 14) พาณิชย์อิเล็กทรอนิกส์ 15) วิสาหกิจขนาดกลางและขนาดย่อม 16) ความร่วมมือทางเศรษฐกิจและวิชาการ 17) การจัดซื้อจัดจ้างโดยรัฐ 18) การระงับข้อพิพาท

**14. เรื่อง การขอความเห็นชอบต่อเอกสารที่จะมีการลงนามหรือการรับรองในการประชุมสุดยอดอาเซียน ครั้งที่ 31 และการประชุมสุดยอดที่เกี่ยวข้อง**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบต่อเอกสารที่จะมีการร่วมลงนามและ/หรือรับรองในการประชุมสุดยอดอาเซียน

ครั้งที่ 31 และการประชุมสุดยอดที่เกี่ยวข้อง ระหว่างวันที่ 13-14 พฤศจิกายน 2560 ณ กรุงมะนิลา สาธารณรัฐฟิลิปปินส์ รวมทั้งสิ้น 23 ฉบับ โดยหากมีความจำเป็นต้องแก้ไขเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. หรือส่วนราชการเจ้าของเรื่องดำเนินการได้โดยไม่ต้องเสนอคณะรัฐมนตรีเพื่อพิจารณาอีก และหลังจากนั้นให้รายงานผลเพื่อคณะรัฐมนตรีทราบต่อไป

1. ให้นายกรัฐมนตรีหรือผู้แทนที่ได้รับมอบหมายร่วมลงนามและ/หรือรับรองเอกสาร

รวมทั้งสิ้น 22 ฉบับ

1. อนุมัติให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมายลงนามใน

ตราสารขยายจำนวนอัครภาคีในสนธิสัญญามิตรภาพและความร่วมมือในเอเชียตะวันออกเฉียงใต้ จำนวน 1 ฉบับ ทั้งนี้ หากรัฐมนตรีว่าการกระทรวงการต่างประเทศมิได้เป็นผู้ลงนามในตราสารดังกล่าว อนุมัติให้ กต. มีหนังสือ มอบอำนาจเต็ม (Full Power) ให้กับผู้แทนเพื่อลงนามในตราสารฯ ต่อไป

**15. เรื่อง การประชุมผู้นำกรอบความร่วมมือลุ่มน้ำโขงกับญี่ปุ่น ครั้งที่ 9**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบในหลักการต่อร่างถ้อยแถลงร่วมการประชุมผู้นำกรอบความร่วมมือลุ่มน้ำโขง

กับญี่ปุ่น ครั้งที่ 9 และหากมีความจำเป็นต้องปรับปรุงแก้ไขร่างเอกสารดังกล่าวที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้โดยไม่ต้องเสนอคณะรัฐมนตรีพิจารณาอีกครั้ง

 2. อนุมัติให้นายกรัฐมนตรีรับรองถ้อยแถลงร่วมการประชุมดังกล่าว ทั้งนี้ การประชุมดังกล่าวจะจัดขึ้นในวันที่ 13 พฤศจิกายน 2560 ณ กรุงมะนิลา ประเทศฟิลิปปินส์

 **สาระสำคัญของร่างถ้อยแถลงร่วมฯ** ให้ความสำคัญกับความคืบหน้าของการดำเนินการตามยุทธศาสตร์กรุงโตเกียวใหม่ ค.ศ. 2015 และร่วมเฉลิมฉลองโอกาสการครอบรอบ 50 ปีการก่อตั้งอาเซียน บทบาทของญี่ปุ่นในอนุภูมิภาคผ่านข้อริเริ่มใหม่ ๆ เช่น ยุทธศาสตร์อินโด-แปซิฟิกที่เสรีและเปิดกว้าง เช่นเดียวกับความคืบหน้าของโครงการที่ส่งเสริมโครงสร้างพื้นฐานและเสริมสร้างความเชื่อมโยงด้านกายภาพ (Hard Connectivity) และความเชื่อมโยงด้านที่จับต้องไม่ได้ (Soft Connectivity) เช่น ความเชื่อมโยงด้านกฎระเบียบและการพัฒนาทรัพยากรมนุษย์ในอนุภูมิภาคลุ่มน้ำโขง รวมทั้งเน้นย้ำถึงความสำคัญของการพัฒนาทรัพยากรมนุษย์ ซึ่งเป็นปัจจัยสำคัญของการเติบโตที่ยั่งยืนและมีคุณภาพ และแนวคิดการพัฒนาอุตสาหกรรมลุ่มน้ำโขงที่มีความเชื่อมโยง (Connected Mekong Industrial Development) นอกจากนี้ ร่างถ้อยแถลงร่วมฯ แสดงความตั้งใจที่จะประสานงานร่วมกับองค์กรระดับภูมิภาคต่าง ๆ และสำนักงานความร่วมมือพัฒนาเศรษฐกิจกับประเทศเพื่อนบ้าน (องค์การมหาชน) และกรมความร่วมมือระหว่างประเทศของไทย กับองค์การความร่วมมือระหว่างประเทศแห่งญี่ปุ่น โดยเน้นความสำคัญของการบริหารจัดการแหล่งน้ำและการอนุรักษ์แม่น้ำโขงซึ่งจะต้องร่วมมือกับคณะกรรมาธิการแม่น้ำโขงอย่างใกล้ชิด ในประเด็นเหล่านี้ ตลอดจนการให้ความสำคัญต่อประเด็นด้านระบบการดูแลสุขภาพ การรักษาเสถียรภาพ และการแลกเปลี่ยนระหว่างประชาชนกับประชาชนในอุณภูมิภาคลุ่มน้ำโขงรวมทั้งยืนยันการจัดการประชุมผู้นำกรอบความร่วมมือลุ่มน้ำโขงกับญี่ปุ่น ครั้งที่ 10 ที่ประเทศญี่ปุ่น

**16. เรื่อง การจัดตั้งสำนักงานเศรษฐกิจและการค้าฮ่องกงประจำประเทศไทย**

 คณะรัฐมนตรีมีมติเห็นชอบในหลักการให้มีการจัดตั้งสำนักงานเศรษฐกิจและการค้าฮ่องกง (Hong Kong Economic and Trade Office: HKETO) ในประเทศไทยของรัฐบาลเขตบริหารพิเศษฮ่องกง ตามที่กระทรวงการต่างประเทศ (กต.) เสนอ และรับทราบการที่ กต. เป็นหัวหน้าคณะเจรจากับรัฐบาลเขตบริหารพิเศษฮ่องกงและรัฐบาลสาธารณรัฐประชาชนจีนเกี่ยวกับเอกสิทธิ์และความคุ้มกันตามคำขอของรัฐบาลเขตบริหารพิเศษฮ่องกง และการจัดตั้งคณะทำงานยกร่างพระราชบัญญัติคุ้มครองการดำเนินงานของสำนักงานเศรษฐกิจและการค้าฮ่องกงประจำประเทศไทย พ.ศ. .... โดยให้ กต. ดำเนินการให้ถูกต้องตามขั้นตอนของกฎหมาย ระเบียบ และมติคณะรัฐมนตรี ที่เกี่ยวข้องต่อไป

**17. เรื่อง ขออนุมัติการลงนามในบันทึกความเข้าใจระหว่างกรมประมง กระทรวงเกษตรและสหกรณ์แห่งราชอาณาจักรไทย และกรมปศุสัตว์และประมง กระทรวงกสิกรรมและป่าไม้แห่งสาธารณรัฐประชาธิปไตยประชาชนลาว ว่าด้วยความร่วมมือด้านประมง**

 คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ ดังนี้

 1. เห็นชอบและอนุมัติให้มีการลงนามในบันทึกความเข้าใจระหว่างกรมประมง กษ. แห่งราชอาณาจักรไทย และกรมปศุสัตว์และประมง กระทรวงกสิกรรมและป่าไม้แห่งสาธารณรัฐประชาธิปไตยประชาชนลาว (สปป.ลาว) ว่าด้วยความร่วมมือด้านประมง

 2. อนุมัติในหลักการว่า ก่อนที่จะมีการลงนาม หากมีความจำเป็นที่จะต้องปรับปรุงแก้ไขบันทึกความเข้าใจฯ ในประเด็นที่ไม่ใช่หลักการสำคัญ ให้ กษ. ดำเนินการได้โดยไม่ต้องเสนอคณะรัฐมนตรีพิจารณาอีก

 3. อนุมัติให้อธิบดีกรมประมงเป็นผู้ลงนามในบันทึกความเข้าใจฯ

 4. มอบหมายกระทรวงการต่างประเทศ (กต.) จัดทำหนังสือมอบอำนาจเต็ม (Full Powers) ให้แก่ ผู้ลงนามในข้อ 3

(ทั้งสองฝ่ายเห็นพ้องให้มีการลงนามร่างบันทึกความเข้าใจฯ ในวันที่ 14 พฤศจิกายน 2560 ก่อนการจัดงานเฉลิมฉลองครบรอบ 50 ปี การก่อตั้งศูนย์พัฒนาการประมงแห่งเอเชียตะวันออกเฉียงใต้ในวันที่ 15 พฤศจิกายน 2560 ณ โรงแรมดุสิตธานี กรุงเทพฯ)

 **บันทึกความเข้าใจฯ** ฉบับนี้มีสาระสำคัญเพื่อการส่งเสริมความร่วมมือทางวิชาการ การแลกเปลี่ยนข้อมูลและเทคโนโลยี ความร่วมมือเพื่อการพัฒนาด้านการประมง รวมถึงความร่วมมือด้านการบังคับใช้กฎหมายในสาขาประมงภายในขอบเขตของกฎหมายและระเบียบของแต่ละฝ่าย รวมถึงความร่วมมือในสาขาอื่น ๆ ที่เกี่ยวข้อง

**18. เรื่อง เอกสารสำคัญที่จะมีการรับรองในการประชุมผู้นำเขตเศรษฐกิจเอเปค ครั้งที่ 25 และการประชุมรัฐมนตรีเอเปค ครั้งที่ 29**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบร่างปฏิญญาผู้นำเขตเศรษฐกิจเอเปค ครั้งที่ 25 และอนุมัติให้นายกรัฐมนตรีหรือผู้แทนรับรองเอกสารดังกล่าว ซึ่งการประชุมผู้นำเขตเศรษฐกิจเอเปค ครั้งที่ 29 จะจัดขึ้นระหว่างวันที่ 10 – 11 พฤศจิกายน 2560 ณ นครดานัง สาธารณรัฐสังคมนิยมเวียดนาม

 2. ให้ความเห็นชอบร่างถ้อยแถลงร่วมของรัฐมนตรีเอเปค ครั้งที่ 29 และอนุมัติให้รัฐมนตรีว่าการกระทรวงการต่างประเทศ และรัฐมนตรีว่าการกระทรวงพาณิชย์หรือผู้แทนร่วมรับรองเอกสารดังกล่าว ซึ่งการประชุมรัฐมนตรีเอเปค ครั้งที่ 29 จะจัดขึ้นในวันที่ 8 พฤศจิกายน 2560 ณ นครนาดัง สาธารณรัฐสังคมนิยมเวียดนาม

 3. หากมีความจำเป็นต้องแก้ไขปรับปรุงร่างเอกสารข้างต้นที่ไม่ส่งผลกระทบต่อสาระสำคัญ หรือไม่ขัดต่อผลประโยชน์ของประเทศไทย ให้ กต. และกระทรวงพาณิชย์สามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

 **สาระสำคัญของร่างเอกสารฯ ทั้ง 2 ฉบับ มีดังนี้**

 1. **ร่างปฏิญญาผู้นำเขตเศรษฐกิจเอเปค ครั้งที่ 25 (ปฏิญญาดานัง)** เป็นเอกสารที่แสดงถึงความมุ่งมั่นและปฏิญาณของผู้นำเขตเศรษฐกิจเอเปคภายใต้ **“การสร้างพลวัตใหม่และการส่งเสริมการพัฒนาไปสู่อนาคตร่วมกัน”**ได้แก่ (1) การส่งเสริมการเติบโตอย่างมีนวัตกรรมและการจ้างงานที่ครอบคลุมและยั่งยืน (2) การสร้างแรงขับเคลื่อนใหม่เพื่อผลักดันการรวมตัวทางเศรษฐกิจในภูมิภาค (3) การส่งเสริมขีดความสามารถและนวัตกรรมของวิสาหกิจขนาดกลาง ขนาดย่อม และรายย่อย (4) การเสริมสร้างความมั่นคงทางอาหารและการเกษตรอย่างยั่งยืนเพื่อตอบสนองต่อการเปลี่ยนแปลงสภาพภูมิอากาศ (5) การส่งเสริมอนาคตร่วมกัน

**ทั้งนี้ ร่างปฏิญญาดังกล่าวประกอบด้วยเอกสารภาคผนวก จำนวน 4 ฉบับ ได้แก่ ภาคผนวก A - ภาคผนวก D** เพื่อเป็นแนวทางในการดำเนินการสู่การบรรลุเป้าหมายดังกล่าว ดังนี้

**ภาคผนวก A:** วาระการดำเนินการเพื่อส่งเสริมความก้าวหน้าในการสร้างโอกาสทางเศรษฐกิจ การเงิน และสังคมในภูมิภาคเอเปค

**ภาคผนวก B:** กรอบความร่วมมือว่าด้วยการพัฒนาทรัพยากรมนุษย์ในยุคดิจิทัล

**ภาคผนวก C:** ยุทธศาสตร์เอเปคว่าด้วยการส่งเสริมวิสาหกิจขนาดกลาง ขนาดย่อม และรายย่อย (Micro, Small and Medium Enterprises : MEMEs) ที่เป็นมิตรต่อสิ่งแวดล้อมยั่งยืนและมีนวัตกรรม (ริเริ่มโดยประเทศไทยและสาธารณรัฐเปรู)

**ภาคผนวก D:**ข้อริเริ่มเอเปคในการส่งเสริมสตาร์ทอัพที่มีนวัตกรรม

 2. **ร่างถ้อยแถลงร่วมของรัฐมนตรีเอเปค ครั้งที่ 29** เป็นเอกสารผลลัพธ์ของการประชุมรัฐมนตรีเอเปค ครั้งที่ 29 เพื่อสรุปความก้าวหน้าในการดำเนินการต่าง ๆ ของเอเปค (1) การส่งเสริมการบูรณาการทางเศรษฐกิจของภูมิภาค (2) การส่งเสริมการเติบโตที่ยั่งยืน มีนวัตกรรมและครอบคลุม (3) การเสริมสร้างขีดความสามารถในการแข่งขันและนวัตกรรมของวิสาหกิจขนาดกลาง ขนาดย่อม และรายย่อย (MSMEs) (4) การเสริมสร้างความมั่นคงทางอาหารและเกษตรกรรมที่ยั่งยืนในการรับมือกับการเปลี่ยนแปลงสภาพภูมิอากาศ (5) ความร่วมมือทางเศรษฐกิจและวิชาการ (Economic and Technical Cooperation : ECOTECH) และผลลัพธ์ด้านต่าง ๆ (6) การมองไปข้างหน้า

**ทั้งนี้ ร่างถ้อยแถลงร่วมดังกล่าวจะมีเอกสารภาคผนวกประกอบด้วย 5 ฉบับ ได้แก่ ภาคผนวก A – ภาคผนวก E** เพื่อเป็นแนวทางในการดำเนินการ ได้แก่

  **ภาคผนวก A:** การดำเนินการของเอเปคเพื่อไปสู่ปี 2563 (ค.ศ. 2020) และอนาคต

 **ภาคผนวก B:** กรอบความร่วมมือเอเปคว่าด้วยการอำนวยความสะดวกการพาณิชย์อิเล็กทรอนิกส์ข้ามพรมแดน

 **ภาคผนวก C:** แผนปฏิบัติการสำหรับกรอบการทำงานของโครงการเอเปคแบบหลายปีต่อเนื่องด้านความมั่นคงอาหารและการเปลี่ยนแปลงสภาพภูมิอากาศปี 2561 - 2563

 **ภาคผนวก D:** แผนปฏิบัติการสำหรับกรอบยุทธศาสตร์เพื่อการพัฒนาชนบท-เขตเมืองเพื่อสร้างเสริมความมั่นคงอาหารและการเติบโตอย่างมีคุณภาพ

 **ภาคผนวก E:** แนวปฏิบัติที่ดีเลิศของเอเปคสำหรับส่งเสริมอุตสาหกรรมสนับสนุน

|  |
| --- |
| **แต่งตั้ง** |

**19. เรื่อง การขอเลื่อนฐานะกงสุลกิตติมศักดิ์ประจำกรุงโซเฟีย สาธารณรัฐบัลแกเรีย (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอเลื่อนฐานะ **นายวิคตอร์ ซามูอีลอฟ เมลาเมด** (Mr.Viktor Samuilov Melamed) กงสุลกิตติมศักดิ์ประจำกรุงโซเฟีย สาธารณรัฐบัลแกเรีย เป็น กงสุลใหญ่กิตติมศักดิ์ ณ กรุงโซเฟีย สาธารณรัฐบัลแกเรีย ทั้งนี้ โดยคงสถานะของสถานที่ทำการกงสุล เป็น สถานกงสุลกิตติมศักดิ์ ไว้เช่นเดิม

**20. เรื่อง การแต่งตั้งโฆษกและรองโฆษกกระทรวงอุตสาหกรรม**

 คณะรัฐมนตรีมีมติรับทราบตามที่รัฐมนตรีว่าการกระทรวงอุตสาหกรรมมีคำสั่งแต่งตั้งโฆษกกระทรวงอุตสาหกรรม และรองโฆษกกระทรวงอุตสาหกรรม ใหม่ ดังนี้ 1. **นางสาวนิสากร จึงเจริญธรรม** รองปลัดกระทรวงอุตสาหกรรม เป็นโฆษกกระทรวงอุตสาหกรรม 2. **นายสุรพล ชามาตย์** ผู้ตรวจราชการกระทรวงอุตสาหกรรม เป็นรองโฆษกกระทรวงอุตสาหกรรม

**21. เรื่อง การแต่งตั้งกรรมการผู้ทรงคุณวุฒิในคณะกรรมการบริหารสถาบันรับรองคุณภาพสถานพยาบาล**

 คณะรัฐมนตรีมีมติเห็นชอบตามที่กระทรวงสาธารณสุขเสนอแต่งตั้ง **นายจักร์กฤษ เพิ่มพูล** ดำรงตำแหน่งกรรมการผู้ทรงคุณวุฒิในคณะกรรมการบริหารสถาบันรับรองคุณภาพสถานพยาบาล แทน รองศาสตราจารย์ธิดา นิงสานนท์ ที่พ้นจากตำแหน่งก่อนวาระ เนื่องจากมีอายุครบ 70 ปีบริบูรณ์ ทั้งนี้ ตั้งแต่วันที่ 7 พฤศจิกายน 2560 เป็นต้นไป และให้มีวาระเท่ากับระยะเวลาที่เหลืออยู่ของคณะกรรมการบริหาร สถาบันรับรองคุณภาพสถานพยาบาล ที่คณะรัฐมนตรีได้มีมติแต่งตั้งไว้แล้ว

**22. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (สำนักเลขาธิการคณะรัฐมนตรี)**

 คณะรัฐมนตรีมีมติอนุมัติตามที่รองนายกรัฐมนตรี (นายวิษณุ เครืองาม) เสนอแต่งตั้ง **นางอุดมพร เอกเอี่ยม** ผู้ช่วยเลขาธิการคณะรัฐมนตรี สำนักเลขาธิการคณะรัฐมนตรี ให้ดำรงตำแหน่ง รองเลขาธิการคณะรัฐมนตรี สำนักเลขาธิการคณะรัฐมนตรี ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**23. เรื่อง การแต่งตั้งประธานกรรมการและกรรมการผู้ทรงคุณวุฒิในคณะกรรมการการรถไฟฟ้าขนส่งมวลชนแห่งประเทศไทย**

 คณะรัฐมนตรีมีมติอนุมัติตามที่กระทรวงคมนาคมเสนอแต่งตั้งประธานกรรมการและกรรมการผู้ทรงคุณวุฒิในคณะกรรมการการรถไฟฟ้าขนส่งมวลชนแห่งประเทศไทย แทนตำแหน่งที่ว่างลง ดังต่อไปนี้ 1. **นายไกรฤทธิ์ อุชุกานนท์ชัย** ประธานกรรมการ 2. **นายอมร พิมานมาศ** (ผู้แทนองค์กรพัฒนาภาคเอกชนในด้านการคุ้มครองผู้บริโภค) กรรมการผู้ทรงคุณวุฒิ ทั้งนี้ ตั้งแต่วันที่ 7 พฤศจิกายน 2560 เป็นต้นไป

……………………………..